
RAPORT

asupra proiectului de Lege privind activitatea hidrografică maritimă

1. În conformitate cu prevederile art. 89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, Comisia pentru apărare, ordine publică şi siguranţă naţională a fost sesizată spre dezbatere şi avizare în fond, în procedură obişnuită, cu proiectul de Lege privind activitatea hidrografică maritimă, trimis cu adresa nr. P.L. X - 497 din 6 septembrie 2004 şi înregistrat sub nr. 32/496 din                   7 septembrie 2004.

Consiliul Legislativ, cu nr. 1034/15.06.2004, a avizat favorabil,  proiectul de lege, cu unele observaţii şi propuneri.

Proiectul de lege conţine prevederi referitoare la activitatea hidrografică maritimă iar adoptarea şi aplicarea legii va determina protejarea dreptului exclusiv al României de a cunoaşte şi studia caracteristicile spaţiului maritim, de a asigura protecţia informaţiilor clasificate din domeniul oceanografiei, conform standardelor NATO, creşterea siguranţei navigaţiei în apele Mării Negre, precum şi eliminarea arbitrariului şi abuzurilor din activitatea de exploatare a spaţiului maritim românesc.

2. Proiectul de lege face parte din categoria legilor ordinare şi se adoptă în conformitate cu art. 76 alin. (2) din Constituţia României.


Potrivit art.51 şi 52 din Regulamentul Camerei Deputaţilor, la lucrările comisiei a participat, în calitate de invitat, domnul colonel Ion Teşa, consilier juridic şef  în cadrul Ministerului Apărării Naţionale.

3. La lucrări au fost prezenţi un număr de 22 deputaţi, din totalul de 27 membri ai comisiei.

4. Senatul a adoptat acest proiect de lege în şedinţa din 31 august 2004.
5. Proiectul de lege, potrivit art. 75 alineatele (1) şi (3)  din Constituţia României şi art. 86 din Regulamentul Camerei Deputaţilor, este de competenţa decizională a Camerei Deputaţilor.


În urma dezbaterii, în şedinţa din 14 septembrie 2004, cu unanimitate de voturi pentru, comisia a hotărât să supună proiectul de Lege privind activitatea hidrografică maritimă, Plenului Camerei Deputaţilor spre dezbatere şi adoptare, cu următoarele amendamente:

I. Amendamente admise

	Nr.

crt.
	Text adoptat de Senat 
	Text adoptat de comisie

(autorul amendamentului)
	Motivare
	Camera decizională

	0
	1
	2
	3
	4

	1.
	Art.2. - (1) Prin activităţi de hidrografie maritimă se înţelege totalitatea acţiunilor care au ca scop cunoaşterea condiţiilor de navigaţie în zona maritimă de competenţă naţională, inclusiv de asigurare a navigaţiei.


	La articolul 2, alineatul (1)  se modifică şi va avea următorul cuprins :

Art.2. - (1) Prin activităţi  hidrografice maritime se înţelege totalitatea acţiunilor care au ca scop cunoaşterea condiţiilor de navigaţie în zona maritimă de competenţă naţională, inclusiv a acţiunilor de desfăşurare în condiţii de siguranţă a navigaţiei în afara porturilor maritime.

(Autor: Comisia pentru industrii)
	Conform titlului legii.

Delimitarea clară a zonelor unde se efectuează activităţi hidrografice maritime.
	CD

	2.
	Art.2. - (2) Activităţile de hidrografie marină cuprind acţiuni specifice privind cunoaşterea naturii şi topografiei marine, a geodeziei ariei marine şi a regiunii de coastă învecinată, a aspectului liniei de ţărm, a condiţiilor oceanografice şi climatologice marine cu impact asupra navigaţiei, activităţile de balizaj, asigurare cu faruri, alte categorii de acţiuni necesare asigurării navigaţiei.


	La articolul 2, alineatul (2) se modifică şi va avea următorul cuprins :

Art.2. - (2) Activităţile hidrografice maritime cuprind acţiuni specifice privind cunoaşterea naturii şi topografiei marine, a geodeziei ariei marine şi a regiunii de coastă învecinată, a aspectului liniei de ţărm, a condiţiilor oceanografice şi climatologice marine cu impact asupra navigaţiei, şi asigurare cu faruri.

În activităţile hidrografice maritime sunt cuprinse şi acţiunile de balizaj şi alte categorii de acţiuni necesare asigurării navigaţiei, efectuate în afara porturilor maritime.

(Autor: Comisia pentru industrii)
	Activităţile hidrografice maritime din porturi sunt de competenţa altor instituţii.
	C.D.

	3.
	Art.3. - Scopul activităţii hidrografice maritime este sporirea siguranţei navigaţiei, protejarea vieţii umane, a mediului înconjurător şi a proprietăţii pe mare prin producerea şi perfecţionarea hărţilor şi documentelor nautice şi prin realizarea amenajărilor portuare.


	Articolul 3 se modifică şi va avea următorul cuprins:

Art.3. - Scopul activităţilor hidrografice maritime este crearea condiţiilor necesare pentru desfăşurarea în siguranţă a navigaţiei, în scopul protejării navelor, mărfurilor, echipajelor şi pasagerilor, bunurilor acestora şi de protecţie a mediului.

(Autor: Comisia pentru industrii)
	Definirea clară a scopurilor activităţilor hidrografice maritime.
	C.D.

	4.
	Art.5. - (1) Autoritatea naţională în domeniul hidrografiei maritime este Direcţia Hidrografică Maritimă din structura  Ministerului Apărării Naţionale, care au ca atribuţii realizarea, gestionarea şi ţinerea la zi la fondului de date şi informaţii privind cartografia, geodezia marină şi navigaţia maritimă, conform reglementărilor naţionale şi recomandărilor organizaţiilor internaţionale din care face parte România sau conform acordurilor şi înţelegerilor bilaterale semnate cu statele maritime cu care aceasta are frontieră.


	La articolul 5, alineatul (1) se modifică şi va avea următorul cuprins :

Art.5. - (1) Autoritatea naţională în domeniul activităţii hidrografice maritime este Ministerul Apărării Naţionale prin Direcţia Hidrografică Maritimă, care are ca atribuţii realizarea, gestionarea şi ţinerea la zi la fondului de date şi informaţii privind cartografia, geodezia marină şi navigaţia maritimă, conform reglementărilor naţionale şi siguranţa navigaţiei maritime, conform reglementărilor naţionale şi ale convenţiilor internaţionale la care România este parte sau conform acordurilor şi înţelegerilor bilaterale semnate cu statele maritime cu care România are frontieră.

(Autor: Comisia pentru industrii)
	Autoritatea în domeniu este un organ al administraţiei publice centrale.
	C.D.

	5.
	Art.5. - (2)

 b) punerea la dispoziţia navelor şi ambarcaţiunilor a informaţiilor hidrografice, prin mijloacele sale specifice, serviciu avizelor pentru navigatori, culegerea, analiza şi schimbul de avize hidrografice şi de navigaţie cu instituţii similare din alte state, în scopul actualizării hărţilor maritime oficiale şi a documentelor nautice proprii;
	La articolul 5, alineatul (2) litera b) se modifică şi va avea următorul cuprins :

 "b) punerea la dispoziţia navelor şi ambarcaţiunilor a informaţiilor hidrografice, prin emiterea avizelor pentru navigatori, culegerea, analiza şi schimbul de avize hidrografice şi de navigaţie cu instituţii similare din alte state, în scopul actualizării hărţilor maritime oficiale şi a documentelor nautice proprii;"

(Autor: Comisia pentru industrii)
	Pentru claritatea textului.
	C.D.

	6.
	Art.5. - (2)

 e) actualizarea şi gestionarea bazei oficiale de date hidrografice maritime, pe baza informaţiilor rezultate din activităţile sale specifice sau obţinute de la alte instituţii/organizaţii naţionale, civile sau militare, abilitate în domeniul ştiinţelor mării, cu care colaborează;
	La articolul 5, alineatul (2) litera e) se modifică şi va avea următorul cuprins :

"e) actualizarea şi gestionarea bazei oficiale de date hidrografice maritime, pe baza informaţiilor rezultate din activităţile sale specifice sau obţinute de la alte instituţii/organizaţii naţionale, civile sau militare, cu care colaborează;"

(Autor: Comisia pentru industrii)
	Pentru claritatea textului.
	C.D.

	7.
	Art.10. - Navele care navighează în apele maritime interioare, precum şi în marea teritorială, sunt obligate să aibă la bord hărţile oficiale şi documentele nautice necesare voiajului, publicate de Direcţia Hidrografică Maritimă.


	Articolul 10 se modifică şi va avea următorul cuprins:

"Art.10. - Navele care navighează în apele din zona de competenţă naţională a României sunt obligate să aibă la bord hărţile oficiale şi documentele nautice actualizate pentru această zonă, publicate de Direcţia Hidrografică Maritimă."

(Autor: Comisia pentru industrii)
	Pentru claritatea textului.
	C.D.

	8.
	Art.11. - (1) Originalele documentelor hidrografice, cartografice şi geodezice, precum şi datele primare privind natura şi topografia fundurilor marine, aspectul de linie de ţărm, condiţiile oceanografice şi climatologice marine cu impact asupra navigaţiei, activităţile de balizaj şi asigurare a semnalizării maritime în zona  Mării

Negre, în care România are sau dobândeşte drepturi suverane, sunt păstrate la Direcţia Hidrografică Maritimă.
	La articolul 11, alineatul (1) se modifică şi va avea următorul cuprins:

Art.11. - (1) Originalele documentelor hidrografice, cartografice şi geodezice, precum şi datele primare privind natura şi topografia fundurilor marine, aspectul de linie de ţărm, condiţiile oceanografice şi climatologice marine cu impact asupra navigaţiei în zona Mării Negre, în care România are sau dobândeşte drepturi suverane, sunt păstrate la 

Direcţia Hidrografică Maritimă.

(Autor: Comisia pentru industrii)
	Precizarea documentelor originale care se păstrează la autoritatea competentă.
	C.D.

	9.
	Art.16. - Datele care urmează a fi publicate în avizele către navigatori şi care se referă la posturile maritime româneşti sunt transmise Direcţiei Hidrografice Maritime numai de către autorităţile portuare.


	Articolul 16 se modifică şi va avea următorul cuprins:

Art.16. - Datele care urmează a fi publicate în avizele către navigatori şi care se referă la posturile maritime româneşti sunt transmise Direcţiei Hidrografice Maritime numai de către Autoritatea Navală Română şi administraţiile portuare.

(Autor: Comisia pentru industrii)
	Precizarea unităţilor care transmit date pentru avizele pentru navigatori.
	C.D.



Prin obiectul său de reglementare, proiectul de lege face parte din categoria legilor ordinare.

 PREŞEDINTE,

Răzvan IONESCU

Red. consult. Roxana Rus 

        S.c. Anca Barb 

Către,

BIROUL PERMANENT AL

CAMEREI DEPUTAŢILOR
Vă înaintăm, alăturat, RAPORTUL  asupra proiectului de Lege privind activitatea hidrografică maritimă, trimis cu adresa nr. P.L. X - 497 din 6 septembrie 2004 şi înregistrat sub nr. 32/496 din 7 septembrie 2004.


În raport de obiectul şi conţinutul său, proiectul de lege face parte din categoria legilor ordinare.

 PREŞEDINTE,

Răzvan IONESCU

